
Uznesenie Okresný súd Banská Bystrica v exekučnej veci oprávneného: A. B., nar. XX.XX.XXXX, trvale bytom C. D. XXXX, XXXXX D., práv. zast.: STEHURA & partners, v.o.s., Fraňa Kráľa 2080, 02201 Čadca, IČO: 47246863, proti povinnému: E. B., nar. XX.XX.XXXX, trvale bytom C. D. XXX, XXXXX D., o vymoženie nákladov pohľadávky: 775,96 Eur Eur s prísl., vedenej u súdneho exekútora: JUDr. Stanislava Hulmanová Janušová, Moyzesova 49, 01001, IČO 42222656, pod sp.zn. 383EX 188/24 , o návrhu povinného na zastavenie exekúcie, takto rozhodol: I. Súd exekúciu voči povinnému podľa § 61k ods. 1 písm. a) Exekučného poriadku sčasti vo výške 50,Eur z a s t a v u j e . II. Vo zvyšnej časti vo výške 250,- Eur z a m i e t a.
návrh povinného na zastavenie exekúcie
odôvodnenie: 1. Oprávnený sa návrhom na vykonanie exekúcie doručeným súdu dňa 19.04.2024 domáhal od povinného vymoženia nákladov pohľadávky: 775,96 Eur s ďalším príslušenstvom na základe exekučného titulu: uznesenie Okresného súdu Žilina, sp.zn. CA-2T/4/2020, zo dňa 10.07.2023, ktorý nadobudol právoplatnosť a vykonateľnosť dňa 18.08.2023. 2. Súd poveril vykonaním exekúcie dňa 09.05.2024 súdneho exekútora: JUDr. Stanislava Hulmanová Janušová, Moyzesova 49, 01001, IČO 42222656, ktorý vedie exekúciu pod sp.zn. 383EX 188/24. 3. Povinný podal súdnemu exekútorovi návrh na zastavenie exekúcie zo dňa 03.06.2024, a to vo výške 300,- Eur, ktorá suma bola podľa vyjadrenia povinného uhradená dňa 09.10.2023 a v dňoch: 16.01, 29.02, 15.05.2024, o ktorých úhradách prikladá doklady, pričom úhrady sa realizovali priamo oprávnenému. V prílohe boli doložené štyri poštové poukážky na sumu: 2x 100,- Eur a 2x 50,- Eur (ďalej „návrh na zastavenie exekúcie“). 4. K návrhu na zastavenie exekúcie sa vyjadril právny zástupca oprávneného dňa 11.06.2024. Uviedol, že voči povinnému sa viedla v prospech A. B. – oprávneného iná exekúcia a to súdneho exekútora Mgr. Martina Thomku, Exekútorský úrad Martin, pod č. 366 EX 2933/2023 (pozn. súdu: správne má byť: 366 EX 293/2023). Oprávnený k tomu zasiela upovedomenie o ukončení exekúcie zo dňa 15.2.2023. Pripojené poštové poukážky sú zo dňa 9.10.2023, 15.5.2023, 16.1.2024 a 29.2.2024. Podľa názoru oprávneného, tieto platby boli uhradené na predchádzajúcu exekúciu, avšak oprávnený to nevie špecifikovať, o tomto by bolo vhodné urobiť dopyt na Mgr. Martina Thomku. Povinný nerealizuje platby na účet súdneho exekútora, ale zasielal ich priamo oprávnenému, preto dochádza k nedorozumeniam (ďalej „vyjadrenie oprávneného“).
5. Súdny exekútor postúpil súdu návrh na zastavenie exekúcie na rozhodnutie podľa § 61k ods. 5 Exekučného poriadku. 6. Podľa § 45 ods. 1 zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov ( ďalej len „Exekučný poriadok“), exekučným titulom je vykonateľné rozhodnutie súdu, ak priznáva právo, zaväzuje k povinnosti alebo postihuje majetok. 7. Podľa § 61k ods. 1 Exekučného poriadku, súd exekúciu zastaví v celom rozsahu alebo v časti, ak a) po vzniku exekučného titulu nastali okolnosti, ktoré spôsobili zánik vymáhaného nároku, b) exekučný titul bol zrušený, c) je tu dôvod podľa osobitného predpisu,7l) pre ktorý sú uznanie alebo výkon cudzieho exekučného titulu neprípustné, ibaže ho bolo možné v konaní už skôr uplatniť (§ 54 ods. 2), d) sú tu iné skutočnosti, ktoré bránia vymáhateľnosti exekučného titulu, e) je predpoklad, že iná povinnosť uložená exekučným titulom, najmä povinnosť niečoho sa zdržať alebo niečo strpieť, ktorú okrem povinného nemôžu vykonať iné osoby, bude dobrovoľne a riadne plnená aj bez vedenia exekučného konania; predpokladá sa, že iná povinnosť je dobrovoľne a riadne plnená, ak od posledného porušenia tejto inej povinnosti uplynulo najmenej 6 mesiacov. 8. Podľa § 61k ods. 2 Exekučného poriadku, povinný môže z dôvodov podľa odseku 1 podať do 15 dní od doručenia upovedomenia o začatí exekúcie návrh na zastavenie exekúcie. Návrh na zastavenie exekúcie musí byť odôvodnený a musia v ňom byť uvedené všetky skutočnosti, ktoré povinný môže ku dňu podania návrhu uplatniť. Takýto návrh má odkladný účinok. 9. Podľa § 61k ods. 5 Exekučného poriadku, návrh na zastavenie exekúcie sa podáva u exekútora. Ak povinný navrhol zastavenie exekúcie, exekútor bezodkladne vyzve oprávneného na vyjadrenie sa k návrhu v lehote nie kratšej ako desať dní. Ak oprávnený so zastavením exekúcie súhlasí, exekútor vydá upovedomenie o zastavení exekúcie, ktoré doručí účastníkom konania a súdu; inak do piatich pracovných dní po uplynutí lehoty na vyjadrenie sa oprávneného exekútor predloží návrh na zastavenie exekúcie spolu so svojím vyjadrením a prípadným vyjadrením oprávneného súdu. 10. Podľa § 61l ods. 3 Exekučného poriadku, ak je tu dôvod zastavenia exekúcie, súd exekúciu zastaví a rozhodne o trovách exekúcie vrátane určenia ich výšky; inak návrh zamietne. Ak súd návrh na zastavenie exekúcie zamietol z dôvodu, že návrh bol podaný oneskorene, i keď tu dôvod na zastavenie exekúcie je, povinný má právo domáhať sa vrátenia plnenia žalobou podanou voči oprávnenému. 11. Súd k tomuto uvádza, že ako exekučný súd v konaní o návrhu povinného na zastavenie exekúcie skúma oprávnenosť a dôvodnosť začatia exekúcie. Pre posúdenie návrhu na zastavenie exekúcie je rozhodujúci stav ku dňu začatia exekučného konania, t.j. moment podania návrhu na vykonanie exekúcie. Dôkazné bremeno (dôkazná povinnosť) ohľadom tvrdení uvedených v návrhu na zastavenie exekúcie zaťažuje výlučne povinného, ktorý ho podal. Súd môže prihliadať len na tie skutočnosti, ktoré nastali po vzniku vymáhaného nároku. V zmysle § 61k ods. 2 Exekučného poriadku, návrh na zastavenie exekúcie musí byť riadne odôvodnený a musia v ňom byť uvedené všetky skutočnosti, ktoré povinný môže ku dňu podania návrhu uplatniť, len takýto návrh má odkladný účinok. Súd v uvedených intenciách posúdil návrh na vykonanie exekúcie, poverenie vydané súdnemu exekútorovi a návrh na zastavenie exekúcie včítane všetkých dokumentov a vyjadrení, pričom konštatuje, že návrh na zastavenie exekúcie bol podaný včas, do 15 dní od doručenia upovedomenia o začatí exekúcie povinnému (upovedomenie o začatí exekúcie povinný prevzal dňa 29.05.2024, návrh na zastavenie exekúcie bol doručený súdnemu exekútorovi dňa 03.06.2024). 12. Súd na úvod považuje za potrebné poukázať napríklad na záver uznesenia Okresného súdu Banská Bystrica sp.zn. 66Ek/192/2017, zo dňa 08.04.2019, ktoré nadobudlo právoplatnosť dňa 15.04.2019, ktorým bol zamietnutá sťažnosť povinného proti uzneseniu Okresného súdu Banská Bystrica sp.zn. 66Ek/192/2017 z dňa 22. októbra 2018, ako vyplýva z odôvodnenia v bode 18.: “...je potrebné zdôrazniť, že dôvod na zastavenie exekúcie na základe splnenia vymáhaného nároku zo strany povinného (v zmysle § 61k ods. 1 písm. a) Exekučného poriadku), je v zásade daný iba vtedy, ak k splneniu judikovanej pohľadávky oprávneného došlo v čase od vzniku exekučného titulu do začatia exekučného konania.“ Vychádzajúc z uvedeného, o zastavení exekúcie podľa § 61k ods. 1 písm. a) Exekučného poriadku rozhodne exekučný súd, pokiaľ došlo k úhrade pohľadávky, v danom prípade do začatia
predmetného exekučného konania, t.j. do 19.04.2024 (§ 50 ods. 1 Exekučného poriadku; exekučné konanie sa začína doručením návrhu na vykonanie exekúcie súdu). 13. Súd v prvom rade poukazuje na povinnosť, ktorá je predmetom vymáhania podľa návrhu na vykonanie exekúcie na základe exekučného titulu: Uznesenia Okresného súdu Žilina: CA-2T/4/2020, zo dňa 10.07.2023, ktoré sa stalo vykonateľné dňa 18.08.2023 voči povinnému: náklady spojené s uplatnením pohľadávky: 775,96 Eur, ako trovy potrebné na účelné uplatnenie jeho nároku v trestnom konaní vrátane trov vzniknutých pribraním splnomocnenca tak, ak určuje uvedený exekučný titul, k tomu trovy exekúcie oprávneného vo výške 94,70 Eur, ktoré predstavujú trovy právneho zastúpenia (vrátane DPH) za podanie návrhu na vykonanie exekúcie. Súd sa zameral na zistenie, či k úhrade uvedenej pohľadávky došlo do začatia predmetného exekučného konania. 14. Podľa § 61f ods. 1 Exekučného poriadku, po doručení upovedomenia o začatí exekúcie povinnému nastávajú účinky splnenia vymáhaného nároku len vtedy, ak sa plnenie v rozsahu, v ktorom prislúcha exekútorovi podľa § 60 ods. 2, dostane exekútorovi. 15. Podľa § 61f ods. 2 Exekučného poriadku, ak ide o plnenia, ktoré boli uskutočnené ohľadom vymáhaného nároku pred doručením upovedomenia o začatí exekúcie povinnému, oprávnený o nich musí bezodkladne informovať exekútora. 16. Povinný doložil k návrhu na zastavenie exekúcie štyri poštové poukážky s nasledovnými úhradami priamo oprávnenému: A. B., bytom XXXXX D., C. XXXX: - suma 50,- Eur - dňa 15.05.2023; úhrada vykonaná pred vydaním exekučného titulu, - suma 100,- Eur - dňa 09.10.2023; úhrada vykonaná po nadobudnutí vykonateľnosti exekučného titulu. - suma 100,- Eur - dňa 16.01.2024; úhrada vykonaná po nadobudnutí vykonateľnosti exekučného titulu, - suma 50,- Eur - dňa 29.02.2024; úhrada vykonaná po nadobudnutí vykonateľnosti exekučného titulu. 17. Súd k uvedeným úhradám konštatuje, že všetky tieto boli vykonané pred začatím predmetného exekučného konania: pred 19.04.2024. 18. Oprávnený pritom nespochybnil, že prijal platby od povinného, namietal to, že voči povinnému bola vedená aj iná exekúcia na exekútorskom úrade Mgr. Martina Thomku, pod č. 366 EX 2933/2023, ku ktorej oprávnený doložil upovedomenie o ukončení exekúcie, podľa jeho vyjadrenia je toto upovedomenie zo dňa 15.2.2023. Oprávnený k tomu namietal, že nevie identifikovať, ku ktorej exekúcii platby prináležia. Súd však podotýka, že doložené upovedomenie o ukončení exekúcie č.k. 366EX 293/23 je zo dňa 15.02.2024 (nie zo dňa 15.02.2023). 19. Ďalším porovnaním platieb podľa vyššie uvedených poštových poukážok je zrejmé, že v čase do 15.02.2024, teda do vydania uvedeného upovedomenia o ukončení exekúcie v inej exekúcii, boli uskutočnené platby povinného pre oprávneného celkom vo výške: 250,- Eur: - suma 50,- Eur - dňa 15.05.2023; - suma 100,- Eur - dňa 09.10.2023; - suma 100,- Eur - dňa 16.01.2024. 20. Súd ďalej konštatuje, že v čase po 15.02.2024, t.j. po vydaní upovedomenia o ukončení exekúcie v inej exekúcii (Mgr. Martina Thomku, pod č. 366 EX 2933/2023) bola uskutočnená jedna platba vo výške: 50,- Eur zo dňa 29.02.2024. 21. Súd, na základe vyššie uvedených skutočností sa stotožnil s vyjadrením oprávneného v tom smere, že niektoré povinným vykonané platby sa mohli týkať inej exekúcie č.k. 366EX 293/23, ktorá bola ukončená vymožením vymáhaného nároku voči povinnému v zmysle § 61o Exekučného poriadku (resp. úhradou vymáhaného nároku), a to vydaním upovedomenia o ukončení exekúcie správne zo dňa 15.02.2024 súdnym exekútorom Mgr. Martinom Thomkom, konkrétne do výšky 250,- Eur na základe platieb ako je uvedené: 50,- Eur - dňa 15.05.2023; 100,- Eur - dňa 09.10.2023; 100,- Eur - dňa 16.01.2024. Povinný v tomto smere svoje dôkazné bremeno neuniesol práve preto, že neuviedol nijaké identifikačné údaje vykonaných platieb, a to ani v návrhu na zastavenie exekúcie a ani v doložených poštových poukážkach (napríklad variabilný symbol, spisovú značku konania a pod.). Povinný tiež nepreukázal úhradu platby dňa 15.05.2024 nijakým dokladom o úhrade, pravdepodobne ide o omyl s platbou preukázanou poštovou poukážkou zo dňa 15.05.2023. 22. V časti ďalšej platby povinného priamo oprávnenému vo výške: 50,- Eur zo dňa 29.02.2024, sa však súd nestotožnil s vyjadrením oprávneného, že sa týkala inej exekúcie č.k. 366EX 293/23 súdneho exekútora Mgr. Martina Thomku, nakoľko táto platba bola vykonaná po ukončení uvedenej inej exekúcie (po 15.02.2024). Hoci povinný neuvádza nijaké identifikačné údaje k platbám, súd uznal vyššie uvedenú platbu 50,- Eur zo dňa 29.02.2024, ako platbu v prospech predmetnej exekúcie vedenej JUDr. Stanislavou Hulmanovou Janušovou pod č.k. 383EX 188/24. Oprávnený okrem tej skutočnosti, že
eviduje aj inú exekúciu, neuviedol nijakú ďalšiu povinnosť povinného a pod., ktorej by sa platba 50,- Eur zo dňa 29.02.2024 mohla týkať. Ak by oprávnený, ani na základe vyššie uvedenej identifikácie zo strany súdu podľa dostupných dokladov, platbu 50,- Eur zo dňa 29.02.2024 na predmetnú exekúciu č.k. 383EX 188/24 - neuznal, potom je namieste úvaha, aby oprávnený povinnému túto platbu vrátil (bezdôvodné obohatenie a pod.). 23. Z uvedených dôvodov súd exekúciu sčasti zastavil vo výške 50,- Eur podľa § 61k ods. 1 písm. a) Exekučného poriadku nakoľko po vzniku exekučného titulu nastali okolnosti, ktoré spôsobili zánik vymáhaného nároku (úhradou), tak ako je vo výroku I. tohto uznesenia. 24. Vo zvyšnej časti 250,- Eur súd návrh povinného na zastavenie exekúcie zamietol, tak ako je vo výroku II. tohto uznesenia. 25. Súd v danej veci nezistil iné dôvody zastavenia exekúcie v rozsahu podľa § 61k ods. 1 písm. a) až e) Exekučného poriadku, t.j. neboli zistené iné okolnosti spôsobujúce zánik vymáhaného nároku než sú už uvedené, nie sú dôvody podľa osobitného predpisu, pre ktorý sú uznanie alebo výkon cudzieho exekučného titulu neprípustné – nejde o cudzí exekučný titul, nie sú iné skutočnosti, ktoré bránia vymáhateľnosti exekučného titulu (ktoré by nastali po vydaní exekučného titulu). 26. Keďže súd exekúciu úplne nezastavil, o trovách exekúcie v rozsahu podľa § 61l ods. 3 Exekučného poriadku nerozhodoval. Poučenie: Proti tomuto rozhodnutiu je prípustné podať sťažnosť v lehote 15 dní od doručenia uznesenia na Okresnom súde Banská Bystrica. Sťažnosť môže podať ten, v koho neprospech bolo uznesenie vydané. Sťažnosť len proti dôvodom uznesenia nie je prípustná. V sťažnosti musí byť uvedené, ktorému súdu je určená, kto ju podáva, proti ktorému uzneseniu smeruje, v akom rozsahu sa napáda, v čom sa toto uznesenie alebo postup súdu považuje za nesprávny a čoho sa sťažovateľ domáha. V sťažnosti možno uvádzať nové skutočnosti a dôkazy, ak je to so zreteľom na povahu a okolnosti sporu možné a účelné.

